S-160/2016

Mál þetta var höfðað með ákæru lögreglustjórans á Suðurnesjum, útgefinni 25. apríl 2016, á hendur A-kk-þgf B-kk-þgf H-kk-þgf, kt. 000000-0000, til heimilis að [...] Akureyri.

Ákærða er gefið að sök brot gegn 2. gr. sbr. 5. og 6. gr. laga nr. 65/1974 um ávana- og fíkniefni „með því að hafa mánudaginn 15. apríl 2013 staðið að innflutningi á samtals 105,61 g af kókaíni, sem hafði að meðaltali 88% styrkleika, ætluðu til söludreifingar hér á landi í ágóðaskyni. Fíkniefnin flutti ákærði til landsins sem farþegi með flugi X9104 frá Kaupmannahöfn, Danmörku, falin í tveimur boltum sem voru í farangri hans.“

Þess er krafist að ákærði verði dæmdur til refsingar og til greiðslu alls sakarkostnaðar. Þá er gerð krafa um upptöku á framangreindum fíkniefnum.

Ákærði hefur fyrir dómi skýlaust játað brot sitt og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem honum er gefin að sök í ákæru og er þar réttilega heimfærð til refsiákvæða.

Við ákvörðun refsingar ákærða samkvæmt 1. mgr. 5. gr. laga um ávana- og fíkniefni verður að leggja til grundvallar þá staðhæfingu hans að hann hafi ekki verið eigandi fíkniefnanna og að hann hafi tekið að sér að flytja þau hingað til lands gegn þóknun. Þá hefur sakaferill ákærða óverulega þýðingu við refsiákvörðun í málinu. Honum var síðast gerð refsing 27. september 2012, en hann var þá dæmdur til að greiða sekt fyrir umferðarlagabrot. Þá hefur hann þrisvar sinnum verið sakfelldur fyrir brot gegn lögum um ávana- og fíkniefni. Þannig var honum gerð sektarrefsing fyrir fíkniefnalagabrot með dómi 29. nóvember 2007 og að nýju 26. janúar 2012. Þá var hann með dómi 18. mars 2008 fundinn sekur um að hafa 2. ágúst 2007 haft í fórum sínum 17,18 g af amfetamíni og gert að sæta fangelsi í fjóra mánuði, skilorðsbundið til þriggja ára, en í þeim dómi var tekin upp og dæmd með þriggja mánaða skilorðsbundin fangelsisrefsing sem ákærði hlaut fyrir líkamsárás með dómi 20. febrúar 2008. Þykir refsing ákærða að þessu gættu hæfilega ákveðin fangelsi í fjóra mánuði.

Veruleg töf varð á rannsókn og saksókn í málinu sem ákærða verður ekki um kennt, en þrjú ár liðu frá framningu brots og þar til ákæra var gefin út. Er málsmeðferðin að þessu leyti í andstöðu við ákvæði 3. mgr. 18. gr. og 2. mgr. 53. gr. laga nr. 88/2008 um meðferð sakamála, 1. mgr. 70. gr. stjórnarskrárinnar og 1. mgr. 6. gr. mannréttindasáttmála Evrópu, sbr. lög nr. 62/1994. Að því virtu verður frestað fullnustu refsingar ákærða eins og í dómsorði greinir.

Fallist er á kröfu ákæruvalds um upptöku fíkniefna.

Ákærði verður dæmdur til að greiða allan sakarkostnað málsins samkvæmt yfirliti sækjanda og ákvörðun dómsins um þóknun skipaðs verjanda, sem ákveðin er að meðtöldum virðisaukaskatti, og aksturskostnað hans, eins og nánar greinir í dómsorði.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð :

Ákærði, A-kk-nf B-kk-nf H-kk-nf, sæti fangelsi í fjóra mánuði, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 105,61 g af kókaíni.

Ákærði greiði 656.970 krónur í sakarkostnað, þar af 248.000 krónur í þóknun til skipaðs verjanda síns, J-kk-ef B-kk-ef K-kk-ef héraðsdómslögmanns, og 10.672 krónur vegna aksturskostnaðar.

Þ-kk-nf I-kk-nf N-kk-nf